Lan, susuh manuk (susuh lan patarangan), gelem diakoni dening pra manungsa apa ora, merlambangake jiwaning manungsa karo pepadhane: kepiye ngupiya megawe patarangan-susuhe. Susuh ngibarat suwir-suwiraning godhong kang tipis banget, kang lembut, kang saangganing rikma gedhene. Suwir-suwiran pating sluwir kaenam murih rapet, kareben rengket, mindha kodrating kamanungsan “ringkih” kang gegandhengan asta karo liyane, dhempet-dhempet dhempel-dhempel sanadyana kataman turase banyu udan nora karembesan, panasing srengenge ora bisa nyerengi, bolongane mapan ing ngisor, ana singgetane dadi kamar-kamar, lan ujare para asepuh: si manuk ing jroning susuh manganggo colok urubing konang, konange katindhihan supaya ora oncat saka susuh.
